प्रधानमन्त्री बाबुराम भट्टराई भारत पुगेको भोलिपल्ट गत शुक्रबार साँझ नयाँदिल्लीको हैदराबाद हाउसमा भारतीय समकक्षीसँग आधा घन्टा लामो एकान्त वार्ता सकिएपछि द्विपक्षीय औपचारिक वार्ता सुरु हुन लागेको थियो । दुवै मुलुकका प्रधानमन्त्री, मन्त्री, सचिवलगायत अन्य अधिकारीहरू टेबल वरिपरि थिए । त्यहीँ भारतीय प्रधानमन्त्री मनमोहन सिंह र अर्थमन्त्री प्रणव मुखर्जीबीच चलेको मन्द बहसले संयुक्त वार्तालाई पाँच-छ मिनेट पछाडि सार्‍यो । सानो स्वरमा गरिएको संवादको पूरा अंश त नेपाली टोलीले सुनेन, तर अर्थमन्त्री मुखर्जीको हाउभाउले उनी केही कुरामा असन्तुष्ट रहेको प्रस्ट बुझिन्थ्यो ।
